Il-laqgħa tal-bord tal-Awtorità tal-Ippjanar dwar il-fish farms hija skedata għal nhar il-Ħamis u fl-aħħar jiem issoktaw it-taħditiet bejn l-Awtorità u l-operaturi f'dan is-settur. Dan bil-għan li sa jumejn oħra ikun intlaħaq qbil dwar pjan ta' kif is-sidien tal-fish farms se jirregolaw ruħhom. Fl-aħħar ġimgħat l-awtoritajiet niżlu b'saħħa fuq dawn l-operaturi minħabba n-nuqqasijiet u abbużi li eskalaw dan is-sajf, bil-baħar Malti jispiċċa jitħammeġ minħabba l-operat ta' dawn il-fish farms; xi ħaġa li wasslet ukoll għar-rabja tan-nies. L-awtorità ltaqgħet fis-6 ta' Settembru biex tiddiskuti wkoll ir-revoka ta' għadd ta' permessi, iżda dakinhar ma ħaditx deċiżjoni; xi ħaġa li wasslet għad-diżappunt ta' diversi, fosthom il-Prim Ministru li kien iddikjara n-nuqqas ta' qbil tiegħu għad-deċiżjoni għax, fi kliemu, tal-fish farms kellhom biżejjed żmien biex jirregolaw il-pożizzjoni tagħhom. Kien il-Kap tal-Oppożizzjoni li, b'sorpriża għal ħafna, ħareġ jgħid li jaqbel mad-deċiżjoni. Minn dakinhar jirriżulta li tal-fish farms għamlu sforz biex juru li lesti jkunu konformi mal-liġi u dan kollu kien ippreżentat fil-pjan diskuss mal-Awtorità. Naturalment, il-pjan ma kienx aċċettat bil-mod kif ippreżentat u għalhekk issoktaw it-taħditiet u negozjati fl-aħħar jiem. Il-gazzetta KullĦadd hija mgħarrfa li l-mira hi li sa jumejn qabel il-laqgħa tal-bord ikun hemm pjan maqbul li mbagħad imur għall-approvazzjoni jew iċ-ċaħda tal-istess bord. Jirriżulta li t-taħditiet mhux dejjem kienu faċli. Anke għax l-Awtorità qed tibqa' tkun iebsa. Dan wara li fl-aħħar ġimgħat ħarġet avviż ta' infurzar ta' emerġenza fil-konfront ta' erba' operaturi ta' fish farms li mhux qed joperaw skont il-liġi. Fost oħrajn, fid-diskussjonijiet kienu indikati s-siti illegali li jridu jitneħħew. L-operaturi qed jgħidu li l-għan hu li din ir-rilokazzjoni ssir qabel l-istaġun li ġej, filwaqt li fl-aħħar ġimgħat diġà tneħħew xi gaġeġ. Iktar minn hekk, il-Gvern, wara konsultazzjoni mal-Awtorità tal-Ippjanar, ħarrax il-pieni għal sitt operaturi tal-fish farms. Bħala penali, dawn kienu jħallsu mal-€50 kuljum iżda issa l-multa telgħet għal €2,000, b'total massimu ta' €200,000.